Општинскa управа Општине Горњи Милановац, на основу члана 7. Одлуке о условима и начину финансирања програма од јавног интереса на територији општине Горњи Милановац ("Службени гласник општине Горњи Милановац", бр. 32/2018) и члана 72. Статута општине Горњи Милановац ("Службени гласник општине Горњи Милановац", брoj 3/2019), расписује:

**ЈАВНИ КОНКУРС**

**за финансирање програма од јавног интереса**

**из буџета општине Горњи Милановац у 2023. години**

**- социо-хуманитарни програми-**

**I – ОБИМ И НАМЕНА СРЕДСТАВА**

Средства намењена за расподелу на основу овог јавног конкурса опредељена су Одлуком о буџету општине Горњи Милановац за 2023. годину („Службени гласник општине Горњи Милановац“, брoj 27/2022) и износе **500.000,00 динара**.

**Средства су намењена за социо-хуманитарне програме** од јавног интереса које реализују удружења основана ради остваривања циљева у области социјалне заштите, борачко-инвалидске заштите, заштите лица са инвалидитетом и сметњама у развоју, друштвене бриге о деци, заштите интерно расељених лица и избеглица, подстицање наталитета, помоћ старима, здравствене заштите, заштите и промовисања људских и мањинских права.

**II –ПРАВО УЧЕШЋА НА КОНКУРСУ:**

Право учешћа у Конкурсу имају удружења:

1. регистрована у складу са Законом о удружењима и чији циљеви се реализују у области од јавног интереса у оквиру које конкуришу за реализацију програма,

2. која имају седиште на територији Општине Горњи Милановац, а уколико имају седиште ван територије општине само под условом да остварују програм од јавног интереса за кориснике са територије Општине и да на територији Општине не постоји удружење које се бави реализацијом овог програма,

3. која су доставила уредан Извештај о наменском трошењу средстава за реализацију пројекта финансираних средствима Општине у претходним годинама.

Општинска управа по службеној дужности утврђује да ли је удружење уписано у регистар надлежног органа и да ли се, према статутарним одредбама, циљеви удружења остварују у области у којој се програм реализује и о томе доставља извештај Комисији која врши оцену програма.

Право на финансирање програма немају политичке странке и друга удружења основана ради остваривања политичких циљева.

**III- САДРЖИНА И ТРАЈАЊЕ ПРЕДЛОГА ПРОГРАМА**

Програм нарочито садржи: област у којој се програм реализује, територију на којој се реализација планира, време и дужину трајања програма, циљ, врсту и обим активности које се планирају у току реализације програма и укупан број лица који је потребан за извођење програма.

Програм чија реализација траје најдуже годину дана у формалном смислу може бити означен и називом пројекат.

Удружење може учествовати са више програма на конкурсу, али се средства из буџета општине Горњи Милановац могу доделити за финансирање само једног.

Општина Горњи Милановац неће финансирати:

1. програме са комерцијалним ефектима,

2. програме који су претходних година финансирани из Буџета Општине а нису реализовани или су њихови реализатори ненаменски потрошили средства,

3. инвестициона улагања у опрему, одржавање и изградњу пословног простора,

4. пројекте чије су једине програмске активности путовања, учешћа на конфренцијама, студијски програми и сл.

5. репрезентацију, награде и спонзорства.

Прихватиће се само они програми чија реализација је остварива у текућој години.

**IV –КРИТЕРИЈУМИ И МЕРИЛА ЗА ОЦЕНУ ПРОГРАМА**

Избор програма који ће се финансирати средствима општине Горњи Милановац, врши се применом следећих критеријума:

|  |  |  |
| --- | --- | --- |
| **критеријуми** | **подкритеријуми** | **Максималан број поена** |
| * референце програма | * област у којој се реализује програм | **до 20 по свим подкритеријумима**  више се вреднују удружења/реализатори са успехом у реализацији програма у области у којој конкуришу и који су о томе приложили неку потврду, који имају већи обухват корисника циљне групе у области у којој се програм од јавног интереса реализује, где програм за краћи период предвиђа испољавање ефеката, где је реализатор има референце већ реализованих програма који су наставили да се спроводе са успехом и након периода подршке и где подршка реализацији програма омогућава надградњу подстојећих успешних програма у смислу обухвата већег броја корисника или већег обима задовољења потреба циљне групе, односно квалитета услуга |
| * дужина трајања програма |
| * број корисника програма |
| * могућност развијања програма |
| * одрживост |
| * циљеви који се постижу | * обим задовољавања јавног интереса | **до 10** (степен задовољења јавног интереса се цени кроз шири контекст, односно ефекте које на општу заједницу има реализација циљева програма) |
| * степен унапређења стања у области у којој се програм спроводи; | **до 10** (степен унапређења стања у области се цени кроз понуђени степен решавања проблема циљне групе/задовољења потреба корисника и трајност решавања ) |
| * суфинансирање програма из сопствених прихода и/или других извора (РС, фондови ЕУ, донације, кредити и др.)у случају недостајућег дела средстава за финансирање програма | * није обезбеђено суфинансирање из других извора осим сопствених | **0** |
| * обезбеђено мање од 20% | **5** |
| * обезбеђено од 20-50% | **10** |
| * обезбеђено 50-70% | **15** |
| * обезбеђено преко 70% | **20** |
| 4. законитост и ефикасност коришћења средстава и одрживост ранијих програма | * раније коришћена средства и оправдана, пројекат након суфинансирања настављен самостално | **20** |
| * средства нису раније коришћена | **15** |
| * средства коришћена, оправдана, али пројекат није настављен самостално јер није обезбеђен даљи извор финансирања | **10** |
| Максимално могућ збир бодова по свим критеријумима | | **80** |

**V – ПОТРЕБНА ДОКУМЕНТАЦИЈА И РОК ЗА ПРИЈАВУ:**

Пријава се састоји од:

* обрасца за подношење програма/пројекта,
* обрасца буџета за реализацију програма.

Читко попуњени, штампаним словима на ћириличном писму, обрасци морају бити потписани и оверени од стране овлашћеног лица.

Заинтересована удружења могу преузети конкурсну документацију и обрасце са званичне интернет презентације општине [www.gornjimilanovac.rs](http://www.gornjimilanovac.rs/) или на писарници Општине, почев од **10.02.2023. године**.

Пријаве се предају у затвореној коверти са назнаком: "Пријава за јавни конкурс за финансирање социо-хуманитарних програма од јавног интереса - НЕ ОТВАРАТИ” , **закључно са 27.02.2023. године**, непосредно на писарници Општине или поштом на адресу: Општинска управа општине Горњи Милановац**,** Таковска улица број 2, 32300 Горњи Милановац.

Неблаговремене и непотпуне пријаве, као и пријаве које нису у складу са условима јавног конкурса неће бити разматране.

Предата документација се не враћа подносиоцима.

**VI –** О предлозима пројеката одлучује Комисија коју решењем именује Председник општине, а решење о именовању се објављује на интернет страници општине Горњи Милановац.

Комисија, у року од 60 дана од дана истека рока за подношење пријаве, утврђује заједничку прелиминарну листу вредновања и рангирања пријављених програма, која се објављује на интернет страници општине Горњи Милановац, огласној табли Општинске управе и на порталу е-Управа.

Учесници конкурса, након објављивања прелиминарне листе имају:

- у року од три радна дана од објављивања - право увида у поднете пријаве и приложену документацију,

- у року од осам дана од дана објављивања – право писаног приговора на листу.

Комисија је дужна да донесе одлуку о приговорима, потом утврди коначни предлог листе вредновања и рангирања пријављених програма и достави га Општинском већу на доношење одлуке најкасније 15 дана од истека рока за улагање приговора.

Општинско веће, на основу достављеног предлога листе вредновања и рангирања у року од 30 дана доноси коначну одлуку о избору програма и додели средстава, а Одлука се објављује се на званичној интернет страници општине Горњи Милановац, огласној табли Општинске управе и на порталу Е-Управа.

Средства која се одобре у складу са овом Конкурсом су наменска и могу да се користе искључиво за реализацију конкретног програма и у складу са уговором између Општине и корисника, који се закључује након објављивања Одлуке о избору.

Корисник је дужан да достави комплетну документацију потребну за одобравање преноса средстава за реализацију пројекта, најкасније до 15. децембра у години у којој се реализује програм.

ОПШТИНСКА УПРАВА ОПШТИНЕ ГОРЊИ МИЛАНОВАЦ

Број: 4-401-111/2023 од 27.01.2023.године

|  |  |
| --- | --- |
| Начелник Одељења за  друштвене делатности  Сандра Раловић | НАЧЕЛНИК ОПШТИНСКЕ УПРАВЕ  Дејан Вељовић |